title: Tibbiy polisaxarid suyuqliklar va loyqalar
text: Tibbiy polisaxarid suyuqliklar va loyqalar Kraxmal-glitserinli asoslar yoki glitserinli surtmalar. IX DF bo’yicha bug’doy kraxmali
  chinni idishda teng miqdordagi suv bilan aralashtiriladi va unga 93 g glitserin qo’shiladi. Olingan
  aralashma asta-sekin aralashtirilib turgan holda suv hammomida qizdiriladi, so’ng sovitiladi.
  Natijada yarim tiniq, oqish rangli massa hosil bo’ladi. Bu asos shilliq qavatda oson tarqaladi va
  sekin suriladi. Asos ko’z surtmalari tayyorlashda ham qo’llaniladi. Bu asos mikroorganizmlar
  ta’siriga chidamli, lekin struktura-mexanik jihatidan chidamsiz. Chunki saqlash davomida u dag’al
  holga (sinerezis) kelib asos sifatida ishlatib bo’lmaydigan massaga aylanadi. V.M.Gretskiy va
  I.S.Ajgixinlarning ko’rsatishicha 5-6% li eruvchi kraxmal eritmasi (kraxmalni fosfor kislota bilan
  ishlash natijasida olingan) surtma asoslarining konsistensiyasiga ega bo’lib, sekin quruvchanligi
  bilan ajralib turadi.
  Dekstrinlar ham yuqori konsentratsiyalarda (50% gacha) surtma asoslari konsistensiyasini
  hosil qiladi.
  Tragakant-glitserinli asoslar. Tragakant-glitserinli asoslar tarkibida 3% atrofida tragakant
  va 40% gacha glitserin saqlaydi. Bu asoslar tragakant kukunini oz miqdordagi spirt bilan maydalab
  suv-glitserin aralashmasi bilan bo’ktirib olinadi. Oldindan spirt bilan maydalashga ahamiyat berish
  zarur. Bu asoslar kosmetik kremlar va bo’yida bo’lishning oldini oluvchi pastalar tayyorlashda
  ishlatiladi.
  Chet el farmatsiya amaliyotida pektinli (pektin 7,5 g, glitserin 18 g, benzoy kislota 0,2 g va
  suv 100 g gacha), alginli (alginat natriy 2,5 g, kalsiy sitrat 0,2 g, glitserin 15 va suv 100 g gacha),
  mutsinli (Zig’ir urug’ining shilligi) asoslar va boshqa o’simliklardan tayyorlangan YUMB li
  asoslar ishlatila boshladi.
  Mikroblardan olingan polimer polisaxaridlar.Mikroblarning yashash sharoitlari
  o’zgarishi davomida hosil bo’ladigan yuqori molekulali polisaxarid — dekstran, gidrofil
  surtmalarning asosi qilib taklif etilgan. Polimer glyukozalardan tashqil topgan. Molekula og’irligi
  150 000 gacha bo’lishi mumkin. Dekstran eritmalari surtma hosil qiluvchi boshqa qovushqoq
  suyuqliklardan o’zining yuqori indifferentligi bilan ajralib turadi. Ular rangsiz, hidsiz, pH
  ko’rsatkichi 4,5 dan 6,5 gacha bo’ladi. Achitqisimon zamburug’lardan olingan pullulan moddasi
  surtma asosi olishda qo’llashga taklif etilgan. Bu yuqori qovushqoqlikka ega bo’lgan suyuqliklar
  xlortetratsiklin va geliomitsinli surtmalar uchun yaroqlidir. Bu surtmalarni uzoq saqlash uchun
  konservant qo’shish talab etiladi.